Document ID: 32005R1085

A BIZOTTSÁG 1085/2005/EK RENDELETE
(2005. július 8.)
a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK tanácsi rendeletben meghatározott egységes támogatási rendszer végrehajtására vonatkozó részletes szabályok megállapításáról szóló 795/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 60. cikke (2) bekezdésére és 145. cikke c) pontjára,
mivel:
(1)
A 795/2004/EK bizottsági rendelet (2) 2005-től bevezeti az egységes támogatási rendszer végrehajtására vonatkozó szabályokat. A rendszer nemzeti szinten történő igazgatási és operatív végrehajtásának tapasztalatai azt mutatták, hogy bizonyos tekintetben további részletes szabályokra van szükség, másrészről a meglévő szabályokat világosabban kell megfogalmazni, és ki kell igazítani.
(2)
Az 1782/2003/EK rendelet 54. cikkének (2) bekezdése és 61. cikke végrehajtása keretében a nemzeti közigazgatási rendszer feladatainak megkönnyítése érdekében célszerű, hogy a tagállamok meghatározzák, mely területeket kell állandó legelőnek tekinteni az újraparcellázás során a 2003. évi támogatás iránti kérelmekre előírt időpont és az egységes támogatási rendszer alkalmazásának első éve keretében benyújtott kérelemre előírt időpont között.
(3)
A 795/2004/EK rendelet 50. cikkének (2) bekezdésével összhangban az egységes támogatási rendszernek az 1782/2003/EK rendelet 58. cikkében meghatározott regionális végrehajtása esetén a tagállamok valamennyi érintett régió vonatkozásában közlik a 795/2004/EK rendelet 50. cikkének (1) bekezdése a) és b) pontjában említett információkat, és legkésőbb az egységes támogatási rendszer alkalmazása első évének augusztus 1-jéig az 1782/2003/EK rendelet 58. cikkének (3) bekezdésével összhangban megállapított felső határ megfelelő részét. Az egyszerűsítés érdekében célszerű az augusztus 1-jei határidőt a 795/2004/EK rendelet 50. cikkének (1) bekezdésében említett értesítés határidejével azonos időpontra változtatni.
(4)
A 864/2004/EK tanácsi rendelettel módosított és a 394/2005/EK bizottsági rendelet alapján 2005. január 1-jétől alkalmazandó 1782/2003/EK rendelet 51. cikke szerint a tagállamok azonban határozhatnak úgy, hogy a támogatható hektárszámon lehetővé teszik másodvetésű növénykultúrák művelését egy, minden év augusztus 15-én kezdődő, legfeljebb három hónapos időszakban. Helyénvaló ezen időpont előbbre hozása, hogy az időszakos zöldségtermesztést lehetővé tegyék azon régiók tekintetében, amelyekben - az érintett tagállamoknak a Bizottsághoz továbbított közleménye alapján - a gabonát éghajlati okokból rendszerint korábban takarítják be.
(5)
Az 1782/2003/EK rendelet 60. cikkének (1) bekezdésével összhangban, amennyiben a tagállamok élnek a rendelet 59. cikkében előírt lehetőséggel, a 44. cikk (3) bekezdésével összhangban bejelentett parcellákat a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendelet (3) 1. cikkének (2) bekezdésében, valamint a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendelet (4) 1. cikkének (2) bekezdésében említett termékek, továbbá olyan burgonya termelésére is használhatják, amelyet nem burgonyakeményítő-gyártásra szánnak.
(6)
Az 1782/2003/EK rendelet 60. cikkének (2) bekezdése előírja, hogy az egyes tagállamok úgy állapítják meg a cikk (1) bekezdése szerint hasznosítható hektárok számát, hogy a 2000 és 2002 közötti hároméves időszak során nemzeti szinten az (1) bekezdésben említett termékek termelésére használt átlagos hektárszámot - objektív ismérvek alapján - felosztják az 58. cikk (2) bekezdésének megfelelően meghatározott régiók között. Célszerű a nemzeti szintű átlagos hektárszámot és a regionális szintű átlagos hektárszámot a Bizottság felé a tagállamok által közölt adatok alapján meghatározni.
(7)
A 795/2004/EK rendeletet ezért ennek megfelelően módosítani kell.
(8)
Mivel a 795/2004/EK rendeletet 2005. január 1-jétől kell alkalmazni, helyénvaló e rendeletet visszamenőleges hatállyal ezen időponttól alkalmazni.
(9)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 795/2004/EK rendelet szövege a következőképpen módosul:
1.
A 28a. cikkben a „melléklet” szó helyébe az „I. melléklet” lép.
2.
A 32. cikk (4) bekezdése a következő, harmadik albekezdéssel egészül ki:
„Amennyiben a 2003. évi támogatás iránti kérelmekre előírt időpont és az egységes támogatási rendszer alkalmazásának első éve keretében benyújtott kérelemre előírt időpont között nemzeti újraparcellázási program keretében újonnan osztottak ki területeket, az érintett tagállam meghatározza, mely területeket kell állandó legelőnek tekinteni az 1782/2003/EK rendelet 54. cikkének (2) bekezdése és 61. cikke alkalmazása céljából. Ilyen esetekben a tagállamnak a gazdálkodó újraparcellázás előtti helyzetét kell figyelembe vennie, ezáltal a lehető legkisebbre csökkentve a gazdálkodó kifizetési jogosultságára gyakorolt hatást. A tagállamok ugyanakkor intézkedést tesznek annak megakadályozására, hogy az újraparcellázás által érintett területeken a területpihentetési támogatásra jogosult teljes terület jelentősen növekedjen, valamint hogy az állandó legelők területe jelentősen csökkenjen.”
3.
A 41. cikk a következő (5) bekezdéssel egészül ki:
„(5) Az 1782/2003/EK rendelet 60. cikkének (2) bekezdésében említett nemzeti szintű és regionális szintű átlagos hektárszám e rendelet mellékletében kerül megállapításra.”
4.
Az 50. cikk (2) bekezdése első albekezdésében az augusztus 1-jei időpont helyébe szeptember 15. lép.
5.
A melléklet helyébe e rendelet I. mellékletének szövege lép.
6.
Az e rendelethez tartozó II. melléklet szövegét II. mellékletként kell csatolni.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 8-án.

Labels: 19
5
6